
Egészségmagatartás vizsgálata fiatalok körében

Dolgozatom témája a fiatalkorúak egészségmagatartásának vizsgálata. Az egészségmagatartás alatt
azokat az attitűdöket, viselkedési mintákat értjük, amelyek befolyásolják az egészségi állapotot,
akár pozitívan, akár negatívan hatnak rá. Kutatásomban a vizsgált dimenziók az alkohollal,
dohányzással és sporttal szembeni magatartások mentén vizsgálom a középiskolások attitűdjeit.
Célom a serdülők szerfogyasztásának feltérképezése, különös tekintettel e magatartások
motivációira, valamint e szerek együttes előfordulásának vizsgálatára. A sport, az iskolai
teljesítmény, valamit a szülői befolyás hatását is vizsgálom e szerek fogyasztására.
Kutatásom során kvantitatív módszert alkalmazok, online kérdőív segítségével egy aradi
középiskola diákjait vizsgálom, kutatásom leíró jellegű és nem reprezentatív. Választásom azért
esett erre a korosztályra, mivel általában tinédzserkorban találkoznak előszőr ezekkel a szerekkel és
a fiatalkorban való hozzáállásuk meghatározza a későbbi fogyasztásukat.
Eredmények szempontjából elmondható, hogy a minta több mint 85%-a fogyasztott már alkoholt,
nagy részük, több mint 70%-uk szülei előtt is fogyaszt alkoholt, továbbá a diákok többsége
kipróbálta már a cigarettát is. A szerfogyasztás tekintetében a nemek között nem találtam eltérést
sem a fogyasztás gyakorisága, sem az elfogyasztott mennyiség között, kizárólag a legkedveltebb
italtípus között van különbség, a nők jobban kedvelik az egyéb szeszes italokat, a férfiak
legszívesebben sört fogyasztanak. Vizsgáltam a szülők szerfogyasztásának hatását is, e tekintetben
mindkét szer esetében összefüggést véltem felfedezni, az alkohol esetében az apa fogyasztása
befolyásolja a diákok szerfogyasztását, míg a dohányzás esetében az anya fogyasztása határozza
meg a diákok fogyasztását. A dohányzó diákok többsége úgy gondolja, hogy barátai nem
befolyásolják őt a dohányzásban, megjelenik az irreális optimizmus jellensége is, a dohányzó
diákok többsége, majdnem 70%-a úgy gondolja, hogy bármikor abba tudja hagyni a dohányzást, és
ez csak a döntésétől függ. A diákok 100%-a tisztában van a dohányzás káros hatásaival, tehát ez
nem befolyásolja öket a dohányzásban A diákok sportolási szokásait is felmértem, különös
tekintettel a motivációra és ennek hatására a szerfogyasztás szempontjából, ám jelen esetben ez nem
állt összefüggésben a szerfogyasztással.



